ДО 
ОБЩИНСКИ СЪВЕТ
БУРГАС



ДОКЛАДНА ЗАПИСКА

ОТ ДИМИТЪР НИКОЛОВ – КМЕТ НА ОБЩИНА БУРГАС


ОТНОСНО: Даване на съгласие за членство на Община Бургас в Европейска мрежа за културен туризъм (ECTN).


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ, 

Европейската мрежа за културен туризъм /European Cultural Tourism Network- ECTN/ е единствената паневропейска мрежа за развитие и популяризиране на този вид туризъм. Членове на ECTN са местни и регионални власти, неправителствени организации и научни институти. Мисията на  ECTN  е да обедини професионалистите в областта на туризма и културата, работещи в различни региони на Европа, за да обменят опит и информация за най-добрите практики и да разработят нови подходи и нововъведения.
До момента Община Бургас е партнирала на Мрежата в два проекта:
Проект "Роля на културата и културното наследство в регионалните политики за устойчивост на туризма - CHARTS", чиято цел бе да се надградят и да се използват постиженията, методите, резултатите, политиките и стратегиите на предишни проекти и инициативи в областта на културата, наследството и стратегиите за устойчиво развитие на туризма и да се трансферират съответните добри практики между участващите региони и на европейско ниво, като важна добавена стойност към ефективното формулиране и изпълнение на регионални политики. В рамките на проекта се изготви проучване и бе разработен план за устойчиво развитие на Югоизточен регион. 
Вторият проект, който се изпълнява и в момента е „Роля на културата и културното наследство в развитието на отговорен, новаторски и устойчив туризъм“ PGI00057 - CHRISTA. Основната цел на проекта е да се опази и съхрани природното и културното наследство и да се обсъдят възможностите за развитие и популяризиране на иновативен, устойчив и отговорен туризъм. Крайният резултат за Община Бургас от изпълнението на дейностите по проекта ще бъде разработването на стратегия за устойчиво развитие на туризма, като се вземат предвид опита и добрите практики на партньорите.
Община Бургас като член на ECTN ще има възможност да се включва в проектни предложения на Мрежата, да популяризира алтернативни видове туризъм за региона като туристическа дестинация за културен туризъм, както и да се възползва от добрите практики на напредналите европейски градове.
Годишният членски внос на Община Бургас в Европейската мрежа за културен туризъм е в размер на 1 000 евро.
Предвид гореизложеното, на основание чл.21, ал.1, т.8 от Закона за местното самоуправление и местната администрация, предлагам, Общински съвет Бургас да вземе следните:
			
РЕШЕНИЯ:

1. Общински съвет-Бургас одобрява членството на Община Бургас в Европейска мрежа за културен туризъм.
2. Общински съвет-Бургас дава съгласие Община Бургас да заплаща годишен членски внос в размер на 1 000 евро, като първата вноска, да се заплати до края на 2016г.
3. На основание чл. 60, ал. 1 от Административнопроцесуалния кодекс, Общински съвет-Бургас допуска предварително изпълнение на решенията.

С уважение,
ДИМИТЪР НИКОЛОВ
Кмет на Община Бургас





Съгласували:
Красимир Стойчев
Заместник – кмет  „Финанси, бюджет и икономика”




Руска Бояджиева
Зам.-кмет „Европейски политики, околна среда“





Изготвил:
Камер Шейхулов
Ст. Експерт „Европейски проекти и програми“ 

